[{"text_idx": "#000001", "text": "Onlineko jardunaldiak euskal enpresarentzat. Aurkitu zure ekitaldi birtuala."}, {"text_idx": "#000003", "text": "/ Basque trade & Investment"}, {"text_idx": "#000004", "text": "/ Invest in Basque Country"}, {"text_idx": "#000005", "text": "Albisteak, erabilera-kasuak, elkarrizketak, laguntzak, negozio-aukerak, joerak..."}, {"text_idx": "#000006", "text": "Zure proiektua gure jarduera-eremuekin lotuta badago zuri buruz hitz egingo dugu Spri Taldeko gure kanaletan."}, {"text_idx": "#000009", "text": "Euskadiko enpresa txiki eta ertainentzako Eusko Jaurlaritzaren 2023 laguntzen plana"}, {"text_idx": "#000013", "text": "ISATI Engineering Solutions ingeniaritzak Ehari-Gobeu auzoan (Gasteiz) du egoitza, eta bulegoak ditu Nafarroan eta Madrilen. Enpresa 2005ean sortu zen eta goi-mailako teknologian jarri du fokua; horren erakusgarri, konpainiako 112 langileetatik % 90 goi-mailako kualifikaziodun ingeniariak dira. Punta-puntan egoten jarraitu nahian, enpresak offshore merkatura jauzi egin du berriki, eta garrantzi handiko bi proiektu eskuratu ditu, dagoeneko exekuzio-fasean daudenak. \u201cMerkatu-nitxo honen hazkunde-aurreikuspenak izugarriak dira. Uste dugu hor egon gaitezkeela eta egon behar dugula\u201d aurreratu du Rube\u0301n Ayu\u0301car kudeatzaileak."}, {"text_idx": "#000016", "text": "Si\u0301100 izeneko proiektu bat da, Nabrawind, Incedid eta Tetrace enpresekin batera garatu duguna. Ekimen horren helburua da metalezko jacket batzuk garatzea 20 Mw-rainoko offshore aire-sorgailuak instalatzeko 50 eta 100 metro bitarteko sakoneran. Ikerketa- eta garapen-proiektuak ematen baditu espero ditugun emaitzak, asmoa da produktua merkaturatzea pare bat urteren buruan."}, {"text_idx": "#000017", "text": "Zergatik egin duzue jauzi itsasoko energia berriztagarrien merkatura?"}, {"text_idx": "#000018", "text": "Orain dela lau urte eginiko gogoeta estrategikoaren ondorioetako bat izan zen konpainiaren norabidea aldatu behar genuela. Ohartu ginen beharrezkoa zela gure bezeroentzako zerbitzuak dibertsifikatzea, geuk garatutako produktu eta zerbitzuak barne. Gure fundatzaile Alexander Fairtlough-ek eta Energia Berriztagarrien arloko arduradun Aitor Zubi\u0301ak Enerocean enpresaren sortzaile Pedro Mayorga ezagutu zuten CDTIk Japoniara antolatutako bidaia batean, eta bere konpainiako akziodun bilakatzeko aukera eskaini zigun."}, {"text_idx": "#000021", "text": "I+G+B-ko laborategi propio bat izatea al da bizirauteko modu bakarra ingeniaritza batentzat?"}, {"text_idx": "#000022", "text": "Argi dago gurea bezalako enpresa txiki batek balio erantsia eman behar diela eskaintzen dituen zerbitzuei. Bolumenaren aldetik, ezin gara lehiatu mila ingeniaritik gorako plantilla duten ingeniaritza handiekin; horregatik erabaki dugu kalitate-ingeniaritzako zerbitzuak eskaintzea ahal bezain azkartasun eta malgutasun handienarekin. Zentzu horretan, 2021ean Aitor eta Eneko Zumalderekin batera sortutako materialen laborategian (Isati Materials) material metalikoen nahiz konposatuen entsegu-zerbitzuak eta materialen ingeniaritza-zerbitzuak eskaintzen dizkiegu Arabako eta Euskadiko enpresa industrialei. Izugarrizko apustua izan da, inbertsio handia egin dugu makinerian eta instalazioetan, eta espero dugu laster hasiko dela emaitzak ematen."}, {"text_idx": "#000023", "text": "Proiektu hori posible zatekeen lankidetza publikorik gabe?"}, {"text_idx": "#000024", "text": "Inola ere ez. Horregatik uste dugu esparru publikoaren eta pribatuaren arteko lankidetza biziki garrantzitsua eta estrategikoa dela euskal industriarentzat. I+G-ko sailak aukera ematen digu bestela garatu ezingo genituzkeen zerbitzu eta produktu berritzaileak eskaintzeko gure bezeroei. Eta ildo beretik, arlo publikotik jaso ditugun dirulaguntzak baliagarri zaizkigu proiektu horiek finantzatzeko. Bi proiektuetan 1,2 milioi euro baino gehiago inbertitu ditugu; izugarrizko inbertsioa da eta, esan bezala, ezin izango geniokeen aurre egin sostengu publikorik gabe."}, {"text_idx": "#000025", "text": "Zein da zuen enpresaren balio bereizgarria?"}, {"text_idx": "#000026", "text": "Gure balio garrantzitsuena ingeniariak dira, eta euren lanerako ekipoa. Pertsonak dira ISATIn gertatzen den guztia posible egiten dutenak; haiek gabe ez geundeke gaur egun gauden tokian. Eurei esker gai gara hainbat proiektu landu ditzaketen diziplina anitzeko ingeniaritza-taldeak eskaintzeko gure bezeroei. Gainera, bezero horiek, batik bat Frantzia eta Belgikakoek, asko baloratzen dute gure langileen esperientzia eta kalitatea. Gai gara diseinuko, kalkuluko, materialetako eta prozesuetako, entseguetako, kalitate-ingeniaritzako, monitorizazioko, datuen zientziako eta abarretako proiektuak aurrera eramateko. Asmoa da bezeroek euren arazoak erakustea, guk konponbidea aurkitzeko. Geure burua definitzean esan ohi dugu teknologia-zentro pribatu txiki bat garela."}, {"text_idx": "#000027", "text": "Sektore eolikoan jarraituz, beste proiektu berezi batean murgilduta zaudete: aire-sorgailu baten palen denbora errealeko egoeraren monitorizazioa. Kontuan harturik une honetako energia eskaera, pentsa liteke proiektu hau inflexio-puntu bat izango dela zuen ingeniaritzaren hazkundean?"}, {"text_idx": "#000028", "text": "Bai, zalantzarik gabe. Proiektuak SIGPA du izena, eta bere helburua da hainbat tresna sortzea aire-sorgailuen palak monitorizatu, kontrolatu eta haien jarraipena egiteko. Horien artean aipatzekoa da software propio bat garatu dugula, eta hainbat sentsore baliatzen ditugula palak monitorizatzeko eta euren portaera alderatzeko biki digital batekin. Tresna horiek baliagarri izango dira onshore nahiz offshore merkatuetarako. Argi dago bi merkatu horiek itzelezko hazkundea izango dutela datozen bi urteetan gizateriaren onerako, eta prest egon nahi dugu gure produktuak eskaintzeko."}, {"text_idx": "#000031", "text": "Eta, egungo baldintzak kontuan hartuta, zer espero liteke 2023rako?"}, {"text_idx": "#000032", "text": "Zer espero dudan ala zer gertatzea nahi dudan? Ez dadila izan 2022a baino okerragoa. Egoera oso konplexua da, eta ez da batere erraza gure bezeroen premiak aurreikustea. Proiektu asko aurreikusi dira aeronautika sektorean, eta ingeniari ugari beharko dira horietarako, baina oraindik ez daude guztiz gauzatuta. Offshore sektoreari dagokionez, espero dugu Estatuan parke flotatzaileei buruzko legeria berri bat sortzea eta Enerocean enpresarekin lan egingo dugu etorkizuneko parkeetan, baina oraindik urte batzuk falta dira horretarako. Gure materialen laborategiari dagokionez, tramiteak egiten ari gara ENAC ziurtapena lortzeko. Horri esker, gure zerbitzuak eskaini ahal izango dizkiegu bezero gehiagori eta aurtengo zenbakiak hobetuko ditugu. Azkenik, espero dugu ingeniaritza-zerbitzu gehiago eskaintzea ingeniaritza sail batek behar dituen baliabide humano edo teknikorik ez duten euskal ETEei."}, {"text_idx": "#000034", "text": "Elkar ikusi arte gure jardunaldi, networking eta prestakuntza saioetan"}, {"text_idx": "#000035", "text": "Laguntza berriei buruzko azken orduko albisteak"}, {"text_idx": "#000037", "text": "Jarrai iezaguzu. Kanal espezializatuak eta eguneroko berriak"}, {"text_idx": "#000042", "text": "Bulego nagusia:Alda. Urquijo 36 4a planta 48011 BilbaoTel. 94 403 70 00info@spri.eus"}]